**D ô v o d o v á s p r á v a**

1. **Všeobecná časť**

Návrh zákona, ktorým sa mení zákon č. 561/2008 Z. z. o príspevku na starostlivosť o dieťa a o zmene a doplnení niektorých zákonov v znení neskorších predpisovpredkladajú na rokovanie Národnej rady Slovenskej republiky poslanci NR SR Lucia Nicholsonová, Jozef Mihál a Martin Poliačik.

**Cieľom predloženého návrhu zákona je zvýšiť sumu mesačného príspevku na starostlivosť o dieťa, a to z pôvodnej výšky 280 eur na 300 eur a zároveň predĺžiť nárok na jeho vyplácanie z troch rokov veku dieťaťa do začiatku povinnej školskej dochádzky.**

Dôvodom predloženia takejto legislatívnej úpravy je snaha zlepšiť sociálnu situáciu pracujúcim rodičom a napomôcť ich začleneniu na trh práce.

Zosúlaďovanie rodinného a pracovného života je nanajvýš aktuálna téma nielen na Slovensku, ale aj v rámci EÚ. Príspevok na starostlivosť o dieťa sa javí ako jedno z najefektívnejších opatrení čerpania Európskeho sociálneho fondu v rámci adresnej a priamej pomoci rodičom s malými deťmi, ktorí sa pokúšajú o návrat do práce. Druhým pozitívom príspevku na starostlivosť o dieťa je podpora predškolských zariadení, nielen škôlok, ale aj detských centier, či profesionalizovaných au pair, ktorými vypĺňame akútny nedostatok materských škôl. Napriek tomu je jeho čerpanie relatívne nízke a hlavným dôvodom sa javí to, že väčšina rodičov dáva do predškolských zariadení až deti staršie ako 3 roky, kedy si však už nemôžu čerpať príspevok na starostlivosť tak, ako bol pôvodne nastavený. Preto, vychádzajúc z aplikačnej praxe, predkladatelia navrhujú takú zmenu zákona, ktorou sa príspevok nielen zvýši, ale aj predĺži možnosť jeho poberania aj po 3 rokoch veku dieťaťa.

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona nebude mať vplyv na verejné financie, podnikateľské prostredie, nebude mať sociálny vplyv ani vplyv na životné prostredie a informatizáciu spoločnosti.

**B.**                **Osobitná časť**

**K čl. I**

**K bodu 1**

Navrhuje sa predĺžiť obdobie týkajúce sa okamihu skončenia nároku na príspevok na starostlivosť o dieťa z troch rokov veku dieťaťa až do veku začatia povinnej školskej dochádzky dieťaťa.

**K bodu 2**

Navrhuje sa zvýšenie mesačnej sumy príspevku na sumu najviac 300 eur.

**K bodu 1**

Navrhuje sa formulačná zmena zákonného splnomocnenia pre vládu Slovenskej republiky tak, aby vláda Slovenskej republiky mohla príspevok zvyšovať, nie upravovať.

**K čl. II**

Účinnosť predkladanej novely sa navrhuje od 1. januára 2017.